ປະທານສະພາແຫ່ງຊາດ ຫງວຽນທິກິມເງິນ ສິ້ນສຸດການເຂົ້າຮ່ວມກອງປະຊຸມປະທານສະພາແຫ່ງຊາດຍິງສາກົນຄັ້ງທີ 11
ກອງປະຊຸມສຸດຍອດບັນດາປະທານສະພາແຫ່ງຊາດຍິງສາກົນຄັ້ງທີ 11
ຕອນເຊົ້າວັນທີ 14/12, ທ່ານນາງປະທານສະພາແຫ່ງຊາດ ຫງວຽນທິກິມເງິນ ແລະ ຄະນະຜູ້ແທນຂັ້ນສູງສະພາແຫ່ງຊາດ ຫວຽດນາມ, ໄດ້ເດີນທາງກັບມາປະເທດ, ສິ້ນສຸດການເຂົ້າຮ່ວມກອງປະຊຸມສຸດຍອດບັນດາປະທານສະພາແຫ່ງຊາດຍິງສາກົນຄັ້ງທີ 11 ເຊິ່ງດຳເນີນແຕ່ວັນທີ 11 – 13/12 ຢູ່ນະຄອນຫຼວງ Abu Dhabi ຂອງ ສະຫະລັດ ອາຣັບ ເອມີເຣດ (UAE), ຕາມຄຳເຊື້ອເຊີນຂອງທ່ານ Saber Chowdhury, ປະທານສະຫະພັນລັດຖະສະພາສາກົນ (IPU) ແລະ ທ່ານ Amal Al Qubaisi, ປະທານສະພາແຫ່ງຊາດ ສະຫະລັດ ອາຣັບ ເອມີເຣດ. ນີ້ແມ່ນກອງປະຊຸມທຳອິດທີ່ ຫວຽດນາມ ມີປະທານສະພາແຫ່ງຊາດຍິງ ເຂົ້າຮ່ວມ. ກອງປະຊຸມສຸດຍອດບັນດາປະທານສະພາແຫ່ງຊາດຍິງສາກົນຄັ້ງທີ 11 ໄດ້ຮັບຮອງເອົາຖະແຫຼງການ Abu Dhabi “ສາມັກຄີເພື່ອສ້າງຮູບປະທຳໃຫ້ອະນາຄົດ, ເພື່ອໜ່ວຍພິພົບທີ່ດີງາມກ່ວາ”. ຄະນະຜູ້ແທນສະພາແຫ່ງຊາດ ຫວຽດນາມ ໂດຍທ່ານນາງປະທານສະພາແຫ່ງຊາດ ຫງວຽນທິກິມເງິນ ນຳໜ້າເຂົ້າຮ່ວມກອງປະຊຸມຄັ້ງນີ້ສືບຕໍ່ສະແດງໃຫ້ເຫັນນະໂຍບາຍຢ່າງຕັ້ງໜ້າ, ເປັນເຈົ້າການເຊື່ອມໂຍງເຂົ້າກັບສາກົນ, ເສີມຂະຫຍາຍບົດບາດ ແລະ ທີ່ຕັ້ງຂອງ ຫວຽດນາມ ແລະ ສະພາແຫ່ງຊາດ ຫວຽດນາມ ບົນເວທີປາໄສລັດຖະສະພາພາກພື້ນ ແລະ ສາກົນ, ພ້ອມທັງຢັ້ງຢືນເຖິງນະໂຍບາຍຄວາມສະເໝີພາບລະຫວ່າງຍິງຊາຍຂອງພັກ ແລະ ລັດ ຫວຽດນາມ. ກ່າວຄຳເຫັນທີ່ວາລະປະຊຸມປຶກສາຫາລືສະເພາະກ່ຽວກັບຖະແຫຼງການ Abu Dhabi, ທ່ານນາງ ຫງວຽນທິກິມເງິນ ຖືວ່າ: ຮ່າງຖະແຫຼງການມີເນື້ອໃນດຸ່ນດ່ຽງ, ຮອບດ້ານ, ສະແດງໃຫ້ເຫັນບັນດາທ່າອ່ຽງໃຫຍ່ພວມສ້າງຮູບປະທຳອະນາຄົດຂອງໂລກໃນບັນດາຂົງເຂດການເມືອງ, ເສດຖະກິດ, ສັງຄົມ, ສິ່ງແວດລ້ອມ, ເຕັກໂນໂລຢິ… ພ້ອມກັນນັ້ນ, ຮ່າງຖະແຫຼງການກໍ່ສະແດງໃຫ້ເຫັນເຈດຈຳນົງ, ຄຳໝັ້ນສັນຍາຂອງບັນດາປະທານສະພາແຫ່ງຊາດຍິງ ໃນການຮ່ວມແຮງຮ່ວມໃຈແກ້ໄຂສິ່ງທ້າທາຍທົ່ວໂລກສຳລັບສັນຕິພາບ, ຄວາມໝັ້ນຄົງ ແລະ ການພັດທະນາແບບຍືນຍົງ.
ກ່ອນໜ້ານັ້ນ, ຕອນຄ່ຳວັນທີ 13/12 (ຕາມເວລາທ້ອງຖິ່ນ), ທ່ານນາງປະທານສະພາແຫ່ງຊາດ ຫງວຽນທິກິມເງິນ ໄດ້ພົບປະກັບບັນດາພະນັກງານສະຖານທູດ ແລະ ຜູ້ຕາງໜ້າບັນດາປະຊາຄົມຊາວ ຫວຽດນາມ ອາໄສຢູ່ ສະຫະລັດ ອາຣັບ ເອມີເຣດ (UAE).
(ແຫຼ່ງຄັດຈາກ VOV)